PMIndiaData/PMIndiaSum huggingface dataset:
ദ്വാരകയില്‍ ഇന്ത്യ ഇന്റര്‍നാഷണല്‍ കണ്‍വെന്‍ഷന്‍ ആന്‍ഡ് എക്‌സ്‌പോ സെന്ററിനു പ്രധാനമന്ത്രി തറക്കല്ലിട്ടു

ന്യൂഡെല്‍ഹി ദ്വാരകയില്‍ ഇന്ത്യ ഇന്റര്‍നാഷണല്‍ കണ്‍വെന്‍ഷന്‍ ആന്‍ഡ് എക്‌സ്‌പോ സെന്ററി(ഐ.ഐ.സി.സി.)നു പ്രധാനമന്ത്രി ശ്രീ. നരേന്ദ്ര മോദി തറക്കല്ലിട്ടു. ഈ കേന്ദ്രം ഇന്ത്യയുടെ സാമ്പത്തിക പുരോഗതിയും മൂല്യമേറിയ സാംസ്‌കാരിക പാരമ്പര്യവും പരിസ്ഥിതിസംരക്ഷണത്തെക്കുറിച്ചു നമുക്കുള്ള ബോധ്യവും പ്രതിഫലിപ്പിക്കുമെന്നു ചടങ്ങില്‍ പ്രസംഗിക്കവേ പ്രധാനമന്ത്രി പറഞ്ഞു. ആഗോള നിലവാരത്തിലുള്ള അടിസ്ഥാനസൗകര്യത്തിനും ബിസിനസ് നടത്തുന്നത് എളുപ്പമാക്കുന്നതിനും പ്രാധാന്യം കല്‍പിച്ചുകൊണ്ടുള്ള ഗവണ്‍മെന്റിന്റെ വീക്ഷണത്തിന്റെ ഭാഗമായാണ് ഈ പദ്ധതി നടപ്പാക്കുന്നതെന്നും അദ്ദേഹം പറഞ്ഞു. രാഷ്ട്രവികസനത്തിനായി മുമ്പില്ലാത്തവിധം ഒരു നിര പദ്ധതികള്‍ക്കു കേന്ദ്ര ഗവണ്‍മെന്റ് തുടക്കമിട്ട കാര്യം പ്രധാനമന്ത്രി ഓര്‍മിപ്പിച്ചു. ഏറ്റവും ദൈര്‍ഘ്യമേറിയ തുരങ്കം, ദൈര്‍ഘ്യമേറിയ വാതക പൈപ്പ്‌ലൈന്‍, ഏറ്റവും വലിയ മൊബൈല്‍ നിര്‍മാണ കേന്ദ്രം, എല്ലാ വീടുകളിലും വൈദ്യുതി തുടങ്ങിയ ഉദാഹരണങ്ങള്‍ അദ്ദേഹം എടുത്തുകാട്ടി. നൂതന ഇന്ത്യയുടെ തൊഴില്‍നൈപുണ്യത്തിന്റെയും വലിപ്പത്തിന്റെയും വേഗത്തിന്റെയും തെളിവാണ് ഇവയെന്നും പ്രധാനമന്ത്രി വ്യക്തമാക്കി. സമ്മേളനങ്ങള്‍ നടത്താന്‍ പല രാജ്യങ്ങളും ബൃഹത്തായ സംവിധാനങ്ങള്‍ ഒരുക്കിയിട്ടുണ്ടെന്ന് അദ്ദേഹം പറഞ്ഞു. എന്നാല്‍, അടുത്ത കാലം വരെ ഇന്ത്യ ഇക്കാര്യം ഗൗരവത്തില്‍ എടുത്തിരുന്നില്ലെന്നും പ്രധാനമന്ത്രി ചൂണ്ടിക്കാട്ടി. ഈ സ്ഥിതിക്കു മാറ്റം വരികയാണെന്ന് അദ്ദേഹം കൂട്ടിച്ചേര്‍ത്തു. വര്‍ഷങ്ങളായുള്ള ശ്രമങ്ങളുടെ ഫലമായി നേടിയെടുക്കുന്ന ശക്തമായ സംഘടനാപരവും സ്ഥാപനപരവുമായ ശേഷിയിലൂടെയാണ് ഒരു രാജ്യം പുരോഗമിക്കുകയെന്നു പ്രധാനമന്ത്രി വ്യക്തമാക്കി. ശരിയായ സമയത്തു തീരുമാനങ്ങള്‍ കൈക്കൊള്ളുകയും അവ നടപ്പാക്കുകയും ചെയ്യുക എന്നത് ഇക്കാര്യത്തില്‍ പ്രധാനമാണെന്നും അദ്ദേഹം പറഞ്ഞു. പൊതുമേഖലാ ബാങ്കുകള്‍ ലയിപ്പിക്കാന്‍ അടുത്തിടെ കൈക്കൊണ്ട തീരുമാനത്തെക്കുറിച്ചു പ്രധാനമന്ത്രി പരാമര്‍ശിച്ചു. ഇക്കാര്യം രണ്ടര ദശാബ്ദത്തിലേറെയായി ആലോചിച്ചുവരികയാണെങ്കിലും ഇതുവരെ നടപ്പാക്കിയില്ലെന്ന് അദ്ദേഹം വെളിപ്പെടുത്തി. ദേശതാല്‍പര്യം മുന്‍നിര്‍ത്തി കടുത്ത തീരുമാനങ്ങള്‍ കൈക്കൊള്ളേണ്ടിവരുന്ന സാഹചര്യത്തില്‍ പിന്‍വാങ്ങുന്നതല്ല ഈ ഗവണ്‍മെന്റിന്റെ രീതിയെന്നു പ്രധാനമന്ത്രി വ്യക്തമാക്കി. ദേശതാല്‍പര്യം ഏറ്റവും പ്രധാനപ്പെട്ടതായി കണക്കാക്കിയതുകൊണ്ടു മാത്രമാണ് കഴിഞ്ഞ നാലു വര്‍ഷത്തിനിടെ സര്‍വതോന്മുഖമായ പുരോഗതി സാധ്യമായതെന്ന് അദ്ദേഹം കൂട്ടിച്ചേര്‍ത്തു. ജനങ്ങളുടെ താല്‍പര്യം മുന്‍നിര്‍ത്തി ശക്തമായ തീരുമാനങ്ങള്‍ കൈക്കൊള്ളുന്ന രീതി തുടരുമെന്നു പ്രധാനമന്ത്രി പറഞ്ഞു. വെല്ലുവിളികള്‍ ഉണ്ടെങ്കിലും രാജ്യത്തിന്റെ സമ്പദ്‌വ്യവസ്ഥ ചുവടുറപ്പിച്ചാണു നിലകൊള്ളുന്നതെന്ന് അദ്ദേഹം തുടര്‍ന്നു വ്യക്തമാക്കി. 'ബിസിനസ് ചെയ്യുന്നത് എളുപ്പമാക്കുന്നതി'നെക്കുറിച്ചു പരാമര്‍ശിക്കവേ, ഈ ദിശയിലുള്ള പ്രവര്‍ത്തനം ഗവണ്‍മെന്റ് ഇപ്പോള്‍ ജില്ലാതലങ്ങളില്‍ ഉള്‍പ്പെടെ നടപ്പാക്കിവരികയാണെന്നും പ്രധാനമന്ത്രി പറഞ്ഞു.
പരിക്ഷാ പേ ചര്‍ച്ച: പ്രധാനമന്തി വിദ്യാര്‍ഥികളുമായി ആശയവിനിമയം നടത്തി

പ്രധാനമന്ത്രി ശ്രീ. നരേന്ദ്ര മോദി വിദ്യാര്‍ഥികളുമായി പരീക്ഷയുമായി ബന്ധപ്പെട്ട കാര്യങ്ങളെക്കുറിച്ചു സംവദിച്ചു. ന്യൂഡെല്‍ഹിയിലെ തല്‍ക്കത്തോറ സ്‌റ്റേഡിയത്തില്‍ നടന്ന ചടങ്ങില്‍ പങ്കെടുക്കാനെത്തിയ കുട്ടികളുടെ സംശയങ്ങള്‍ക്കു പ്രധാനമന്ത്രി മറുപടി നല്‍കി. ഇതിനുപുറമേ, വിവിധ ടെലിവിഷന്‍ ചാനലുകളിലൂടെയും നരേന്ദ്ര മോദി മൊബൈല്‍ ആപ്പിലൂടെയും മൈഗവ് സംവിധാനത്തിലൂടെയും കുട്ടികള്‍ ചോദ്യങ്ങള്‍ ചോദിച്ചു. വിദ്യാര്‍ഥികളുടെയും രക്ഷിതാക്കളുടെയും കുടുംബങ്ങളുടെയും സുഹൃത്തായാണു താന്‍ സംവാദത്തിനെത്തിയതെന്നു ചടങ്ങിനു തുടക്കം കുറിച്ചുകൊണ്ടു പ്രധാനമന്ത്രി വ്യക്തമാക്കി. വിവിധ ഉപാധികളിലൂടെ രാജ്യത്തിന്റെ വിവിധ ഭാഗങ്ങളില്‍നിന്നുള്ള പത്തു കോടിയോളം പേരുമായാണു താന്‍ സംവദിക്കുന്നതെന്ന് അദ്ദേഹം വ്യക്തമാക്കി. തന്നിലെ വിദ്യാര്‍ഥിയെ ഇപ്പോഴും സജീവമാക്കി നിര്‍ത്താന്‍ സാധിക്കുന്നതിന് തന്നില്‍ മൂല്യങ്ങള്‍ വളര്‍ത്തിയ തന്റെ അധ്യാപകരോടുള്ള കടപ്പാട് പ്രധാനമന്ത്രി വെളിപ്പെടുത്തി. രണ്ടു മണിക്കൂറോളം നീണ്ട പരിപാടിയില്‍ പരിഭ്രമം, ഉല്‍ക്കണ്ഠ, ഏകാഗ്രത, സമ്മര്‍ദം, രക്ഷിതാക്കളുടെ പ്രതീക്ഷകള്‍, അധ്യാപകരുടെ പങ്ക് തുടങ്ങി പല കാര്യങ്ങളെക്കുറിച്ചും വിദ്യാര്‍ഥികള്‍ പ്രധാനമന്ത്രിയോടു ചോദിച്ചു. നര്‍മവും ഉദാഹരണങ്ങളുമൊക്കെ നിറഞ്ഞ മറുപടികളാണ് അദ്ദേഹം നല്‍കിയത്. ആത്മവിശ്വാസം ഉണര്‍ത്താനും പരീക്ഷയെക്കുറിച്ചുള്ള ഉല്‍ക്കണ്ഠയും പരീക്ഷ സൃഷ്ടിക്കുന്ന സമ്മര്‍ദവും നേരിടാനും പ്രാപ്തരാക്കുന്നതിനായി സ്വാമി വിവേകാനന്ദന്റെ വാക്കുകള്‍ പ്രധാനമന്ത്രി ഉദ്ധരിച്ചു. ജീവനു തന്നെ ഭീഷണി ഉയര്‍ത്തിയ അപകടം കഴിഞ്ഞ് കേവലം 11 മാസങ്ങള്‍ക്കകം ശൈത്യകാല ഒളിംപിക്‌സില്‍ വെങ്കല മെഡല്‍ നേടിയ കനേഡിയല്‍ സ്‌നോബോര്‍ഡര്‍ മാര്‍ക്ക് മക്‌മോറിസിന്റെ ഉദാഹരണം അദ്ദേഹം കുട്ടികളുടെ ശ്രദ്ധയില്‍പ്പെടുത്തി. ഏകാഗ്രതയെക്കുറിച്ചു വിശദീകരിക്കവേ, മന്‍ കീ ബാത്തില്‍ താന്‍ ചൂണ്ടിക്കാട്ടിയ മഹാനായ ക്രിക്കറ്റ് താരം സച്ചിന്‍ തെന്‍ഡുല്‍ക്കറിന്റെ ഉപദേശം പ്രധാനമന്ത്രി ഓര്‍മിപ്പിച്ചു. കളിക്കുമ്പോള്‍ കളിയില്‍ മാത്രമാണു ശ്രദ്ധിക്കുകയെന്നും ഭൂതകാലത്തെക്കുറിച്ചോ ഭാവികാലത്തെക്കുറിച്ചോ താന്‍ വ്യാകുലപ്പെടാറില്ലെന്നുമാണു തെന്‍ഡുല്‍ക്കര്‍ വ്യക്തമാക്കിയിട്ടുള്ളത്. ഏകാഗ്രത വര്‍ധിപ്പിക്കാന്‍ യോഗ അഭ്യസിക്കുന്നതു നല്ലതാണെന്നും പ്രധാനമന്ത്രി പറഞ്ഞു. സമ്മര്‍ദത്തെക്കുറിച്ചു വിശദീകരിക്കവേ, തന്നോടു തന്നെ മല്‍സരിക്കുന്ന അനുസ്പര്‍ധയാണു മറ്റുള്ളവരോടു മല്‍സരിക്കുന്ന പ്രതിസ്പര്‍ധയെക്കാള്‍ പ്രധാനമെന്ന് അദ്ദേഹം ഓര്‍മിപ്പിച്ചു. താന്‍ നേരത്തേ നേടിയതിലും മെച്ചമുണ്ടാക്കാനാണ് ഓരോരുത്തരും ശ്രമിക്കേണ്ടതെന്നു പ്രധാനമന്ത്രി വിദ്യാര്‍ഥികളെ ഉപദേശിച്ചു. എല്ലാ രക്ഷിതാക്കളും മക്കള്‍ക്കായി ത്യാഗം സഹിക്കുന്നുണ്ടെന്നു ചൂണ്ടിക്കാട്ടിയ അദ്ദേഹം, കുട്ടികള്‍ നേട്ടമുണ്ടാക്കുക എന്നതു സമൂഹത്തിനു മുന്നിലുള്ള അഭിമാനപ്രശ്‌നമായി കാണരുതെന്ന് ആഹ്വാനം ചെയ്തു. ഓരോ കുട്ടിക്കും സവിശേഷമായ പ്രതിഭയുണ്ടെന്നു പ്രധാനമന്ത്രി ഓര്‍മിപ്പിച്ചു. ഇന്റലക്ച്വല്‍ കോഷ്യന്റ്, ഇമോഷണല്‍ കോഷ്യന്റെ എന്നിവ ഒരു വിദ്യാര്‍ഥിയുടെ ജീവിതത്തില്‍ എത്രത്തോളം പ്രസക്തമാണെന്ന് അദ്ദേഹം വിവരിച്ചു. സമയം ആസൂത്രണം ചെയ്യുന്നതിനെക്കുറിച്ചു പരാമര്‍ശിക്കവേ, ഒരു വര്‍ഷത്തേക്ക് ഒരു ടൈംടേബിള്‍ മാത്രം മതിയാകില്ല വിദ്യാര്‍ഥികള്‍ക്കെന്നു പ്രധാനമന്ത്രി ചൂണ്ടിക്കാട്ടി. ആവശ്യമെങ്കില്‍ ഇതില്‍ മാറ്റം വരുത്തണമെന്നും സമയം ഏറ്റവും ഫലപ്രദമായി ഉപയോഗപ്പെടുത്തണമെന്നും അദ്ദേഹം കൂട്ടിച്ചേര്‍ത്തു.
ഇന്‍ഡോറിലെ റെയില്‍ കണക്ടിവിറ്റി മെച്ചപ്പെടുന്നു

ബംഗാളി സ്‌ക്വയര്‍-വിജയ് നഗര്‍- ഭവര്‍സല- വിമാനത്താവളം- പടാസ്യ- ബംഗാളി സ്‌ക്വയര്‍ റിങ് ലൈനോടു കൂടിയതും 31.55 കിലോമീറ്റര്‍ ദൈര്‍ഘ്യമേറിയതും ഇന്‍ഡോറിലെ നഗരപ്രദേശങ്ങളെുയം പ്രധാനപ്പെട്ട പൊതു കേന്ദ്രങ്ങളെയും ബന്ധിപ്പിക്കുന്നതുമായ ഇന്‍ഡോര്‍ മെട്രോ റെയില്‍ പദ്ധതി നടപ്പാക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. വിശദാംശങ്ങള്‍: 1. റിങ് ലൈനിന്റെ ദൈര്‍ഘ്യം 31.55 കിലമീറ്ററായിരിക്കും. 2. ബംഗാളി സ്‌ക്വയര്‍- വിജയ് നഗര്‍- ഭവര്‍സല- വിമാനത്താവളം- പടാസ്യ- ബംഗാളി സ്‌ക്വയര്‍ ആയിരിക്കും റിങ് ലൈന്‍. 3. റിങ് ലൈനില്‍ 30 സ്‌റ്റേഷനുകളാണ് ഉണ്ടാവുക. 4. നഗരത്തില്‍ താങ്ങാവുന്ന ചെലവോടുകൂടിയതും വിശ്വാസ്യവും സുരക്ഷിതവുമായ യാത്ര ഉറപ്പുവരുത്തുന്നതും ആശ്രയിക്കാവുന്നതും ഒപ്പം അപകടങ്ങള്‍, മലിനീകരണം, യാത്രാസമയം, ഊര്‍ജോപയോഗം, സാമൂഹിക വിരുദ്ധമായ സംഭവങ്ങള്‍ എന്നിവ കുറച്ചുകൊണ്ടുവരാന്‍ ഉതകുന്നതും സുസ്ഥിര വികസനത്തിനായി നഗരവികസനവും ഭൂമിയുടെ ഉപയോഗവും നിയന്ത്രിക്കുന്നതുമാണു പദ്ധതി. 4. 7500.80 കോടി രൂപ ചെലവു പ്രതീക്ഷിക്കുന്ന പദ്ധതി നാലു വര്‍ഷംകൊണ്ട് പൂര്‍ത്തിയാക്കും. നേട്ടങ്ങള്‍: മെട്രോ റെയില്‍ പദ്ധതികൊണ്ട് പ്രത്യക്ഷമായും പരോക്ഷമായും ഇന്‍ഡോറിലെ 30 ലക്ഷം പേര്‍ക്കു ഗുണമുണ്ടാകും എന്നാണു പ്രതീക്ഷിക്കപ്പെടുന്നത്. ഇടനാഴികളില്‍ റെയില്‍വേ സ്റ്റേഷനുകളും ബി.ആര്‍.ടി.എസ്. സ്റ്റേഷനുകളും ഉള്‍പ്പെട്ട ബഹുതല ഏകീകൃത സംവിധാനമാണ് ഉണ്ടാവുക. ബസുകളുടെ ശൃംഖലയും യന്ത്രവല്‍കൃതവും അല്ലാത്തതുമായ ഗതാഗത സംവിധാനവും ഒരുക്കും. ട്രാന്‍സിറ്റ് ഓറിയന്റഡ് ഡെവലപ്‌മെന്റ് (ഡി.ഒ.ഡി.), ട്രാന്‍സ്ഫര്‍ ഓഫ് ഡെവലപ്‌മെന്റ് റൈറ്റ്‌സ് (ടി.ഡി.ആര്‍.) എന്നിവയിലൂടെ വ്യാല്യൂ കാപ്ചര്‍ ഫിനാന്‍സിങ് (വി.സി.എഫ്.) വഴിയും വാടകയില്‍നിന്നും പരസ്യങ്ങളില്‍നിന്നും യാത്രാക്കൂലിയിതര ബോക്‌സ് റെവന്യൂ പദ്ധതിക്കു ലഭിക്കും. വീടിനടുത്തുവെച്ചു തന്നെ നഗരത്തിന്റെ വിവിധ ഭാഗങ്ങളിലേക്കു തീവണ്ടി ലഭിക്കുകയും സൗകര്യപൂര്‍വം നഗരത്തിന്റെ വിവിധ ഭാഗങ്ങളിലെത്താന്‍ സാധിക്കുകയും ചെയ്യുമെന്നതിനാല്‍ ഈ മെട്രോ റെയില്‍ കടന്നുപോകുന്ന പ്രദേശങ്ങളില്‍ താമസിക്കുന്നവര്‍ക്കു ഗുണം ചെയ്യും. റിങ് റോഡ് ജനസാന്ദ്രതയേറിയ പ്രദേശങ്ങളെ പുതുതായി വികസിച്ചുവരുന്ന പ്രദേശങ്ങളെയും റെയില്‍വേ സ്റ്റേഷനെയും വിമാനത്താവളത്തെയും സ്മാര്‍ട്ട് സിറ്റി പദ്ധതിക്കു കീഴിലുള്ള എ.ഡി.ബിയെയും ബന്ധിപ്പിക്കും. പരിസ്ഥിതി സൗഹൃദപൂര്‍ണവും സുസ്ഥിരവുമായ പൊതുഗതാഗതം താമസക്കാര്‍ക്കും യാത്രക്കാര്‍ക്കും വ്യാവസായിക മേഖലയിലെ തൊഴിലാളികള്‍ക്കും സഞ്ചാരികള്‍ക്കും മെട്രോ പ്രദാനം ചെയ്യും. പുരോഗതി: പദ്ധതി നടപ്പാക്കുന്നതിനായി മധ്യപ്രദേശ് റെയില്‍ മെട്രോ റെയില്‍ കോ ലിമിറ്റഡ് (എം.പി.എം.ആര്‍.സി.എല്‍.) എന്ന എസ്.യു.വി. രൂപീകരിച്ചിട്ടുണ്ട്. കേന്ദ്ര ഗവണ്‍മെന്റും മധ്യപ്രദേശ് ഗവണ്‍മെന്റും തുല്യ പങ്കാളിത്തത്തോടെ നിക്ഷേപം നടത്തിയും യൂറോപ്യന്‍ ഇന്‍വെസ്റ്റ്‌മെന്റ് ബാങ്കില്‍നിന്നു വായ്പയെടുത്തും ഇന്‍ഡോര്‍ മെട്രോ റയില്‍ പദ്ധതിക്കു പണം കണ്ടെത്തും. ഇന്‍ഡോര്‍ മെട്രോ റെയില്‍ പദ്ധതിയുടെ ജനറല്‍ കണ്‍സള്‍ട്ടന്റായി ഡി.ബി. എന്‍ജിനീയറിങ് ആന്‍ഡ് കണ്‍സള്‍ട്ടിങ് ജി.എം.ബി.എച്ചും ലൂയി ബര്‍ഗര്‍ എസ്.എ.എസും ജിയോ ഡാറ്റ എന്‍ജിനീയറിങ്ങും ചേര്‍ന്നു നിയമിക്കപ്പെട്ടു. പ്രഥമ സിവില്‍ ജോലികള്‍ക്കുള്ള ദര്‍ഘാസ് ക്ഷണിച്ചുകഴിഞ്ഞു. ജോലി ഉടന്‍ ആരംഭിക്കും.
ജപ്പാന്‍ പ്രതിരോധ മന്ത്രി പ്രധാനമന്ത്രിയെ സന്ദര്‍ശിച്ചു

ജപ്പാന്‍ പ്രതിരോധ മന്ത്രി ശ്രീ. ഇറ്റ്‌സുനോരി ഓണോഡേറ ന്യൂ ഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. പ്രധാനമന്ത്രിയായി അധികാരമേല്‍ക്കുന്നതിന് മുമ്പ് തന്നെ ജപ്പാനുമായുള്ള തന്റെ ദീര്‍ഘനാളത്തെ ബന്ധത്തെ അനുസ്മരിച്ച പ്രധാനമന്ത്രി ശ്രീ. നരേന്ദ്ര മോദി, അടുത്തകാലത്തായി ഇന്ത്യയും ജപ്പാനും തമ്മിലുള്ള പ്രത്യേക തന്ത്രപ്രധാന ആഗോള സഖ്യം വിശാലവും, ആഴത്തിലുള്ളതുമാകുന്നതിനെ സ്വാഗതം ചെയ്തു. ഇന്ത്യയും ജപ്പാനും തമ്മിലുള്ള ബന്ധത്തില്‍ പ്രതിരോധ സഹകരണം ഒരു മുഖ്യ സ്തംഭമാണെന്ന് പ്രധാനമന്ത്രി ശ്രീ. നരേന്ദ്ര മോദി പറഞ്ഞു. രണ്ട് രാജ്യങ്ങളും തമ്മിലുള്ള വിവിധ പ്രതിരോധ ചര്‍ച്ചാ സംവിധാനങ്ങള്‍ ശക്തിപ്പെടുത്തുന്നതിനെയും, ഇന്ത്യയുടെയും ജപ്പാന്റെയും സായുധ സേനകള്‍ തമ്മിലുള്ള വര്‍ദ്ധിച്ച ബന്ധങ്ങളെയും അദ്ദേഹം സ്വാഗതം ചെയ്തു. പ്രതിരോധ ഉല്‍പ്പാദന സാങ്കേതിക രംഗത്ത് രണ്ട് രാജ്യങ്ങള്‍ക്കുമിടയിലുണ്ടായ പുരോഗതിയെയും പ്രധാനമന്ത്രി പ്രകീര്‍ത്തിച്ചു. ജപ്പാന്‍ പ്രധാനമന്ത്രി ശ്രീ. ഷിന്‍സോ ആബേ ഇന്ത്യയിലേയ്ക്ക് കഴിഞ്ഞ വര്‍ഷം നടത്തിയ വിജയകരമായ യാത്രയെ ഊഷ്മളതയോടെ അനുസ്മരിച്ച് പ്രധാനമന്ത്രി മോദി, ഈ വര്‍ഷം ജപ്പാന്‍ സന്ദര്‍ശിക്കുന്നതിനായി താന്‍ ഉറ്റുനോക്കുകയാണെന്നും പറഞ്ഞു.
ഔഷധ ഉല്‍പ്പന്നങ്ങള്‍, ഔഷധ വസ്തുക്കള്‍, ജൈവ ഉല്‍പ്പന്നങ്ങള്‍, സൗന്ദര്യവര്‍ദ്ധന നിയന്ത്രണ പ്രവര്‍ത്തനം എന്നീ മേഖലകളിലെ സഹകരണത്തിന് ഇന്ത്യയും ഇന്തോനേഷ്യയും തമ്മില്‍ ഏര്‍പ്പെട്ട ധാരണാപത്രത്തിന് മന്ത്രിസഭയുടെ അംഗീകാരം

ഇന്ത്യയിലെ സെന്‍ട്രല്‍ ഡ്രഗ്‌സ് സ്റ്റാന്‍ഡാര്‍ഡ് കണ്‍ട്രോള്‍ ഓര്‍ഗനൈസേഷ(സി.ഡി.എസ്.സി.ഒ)നും ഇന്തോനേഷ്യയിലെ നാഷണല്‍ ഏജന്‍സി ഫോര്‍ ഡ്രഗ്‌സ് ആന്റ് ഫുഡ് കണ്‍ട്രോള്‍ (ബി.പി.ഒ.എം) തമ്മിലുള്ളതും ഔഷധ ഉല്‍പ്പന്നങ്ങള്‍, ഔഷധ വസ്തുക്കള്‍, ജൈവ ഉല്‍പ്പന്നങ്ങള്‍, സൗന്ദര്യവര്‍ദ്ധന നിയന്ത്രണ പ്രവര്‍ത്തനം എന്നീ മേഖലകളിലെ സഹകരണത്തിന് ഉദ്ദേശിച്ചുള്ളതുമായ ധാരണാപത്രത്തിന് പ്രധാനമന്ത്രി ശ്രീ നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ജക്കാര്‍ത്തയില്‍ വച്ച് 2018 മേയ് 29നാണ് ധാരണാപത്രം ഒപ്പിട്ടത്. രണ്ടു രാജ്യങ്ങളുടെയും നിയന്ത്രണാവശ്യങ്ങള്‍ മനസിലാക്കുന്നതിനും അതിലൂടെ ഇരു രാജ്യങ്ങള്‍ക്കും നേട്ടമുണ്ടാക്കുന്നതിനുമുള്ള മികച്ച അറിവ് ഈ ധാരണാപത്രത്തിലൂടെ ഉണ്ടാകുമെന്നാണ് പ്രതീക്ഷിക്കുന്നത്. ഇന്ത്യയുടെ ഔഷധകയറ്റുമതിക്കും ഇത് സൗകര്യമൊരുക്കും. സമത്വം, പാരസ്പര്യം, ഇരു വിഭാഗത്തിനും നേട്ടം എന്നിവയുടെ അടിസ്ഥാനത്തില്‍ ഔഷധ ഉല്‍പ്പന്നങ്ങളുമായി ബന്ധപ്പെട്ട കാര്യങ്ങളിലെ അറിവുകളും സഹകരണവും കൈമാറുന്നതിന് അനുഗുണമാകുന്ന തരത്തിലുള്ള ഒരു ചട്ടക്കൂട് ഇതിലൂടെയുണ്ടാകും. അതോടൊപ്പം രണ്ടു രാജ്യങ്ങളിലെയൂം നിയന്ത്രണ അതോറിറ്റികള്‍ക്കു പരസ്പരം മനസ്സിലാക്കാനും ഇതു സഹായിക്കും. പശ്ചാത്തലം ആരോഗ്യസേവന ഡയറക്ടര്‍ ജനറല്‍ ഓഫീസിന്റെ കീഴിലുള്ള ഓഫീസാണ് സി.ഡി.എസ്.സി.ഒ. ഇത് ആരോഗ്യ കുടുംബക്ഷേമ വകുപ്പുമായി സംയോജിപ്പിച്ചിട്ടുള്ള ഓഫീസും മരുന്നുകള്‍, വൈദ്യോപകരണങ്ങള്‍, സൗന്ദര്യവര്‍ധകവസ്തുക്കള്‍ എന്നിവയുടെ ദേശീയ നിയന്ത്രണ അതോറിറ്റിയുമാണ്. ബി.പി.ഒ.എം ഇന്തോനേഷ്യയില്‍ ഈ ഉല്‍പ്പന്നങ്ങളെ നിയന്ത്രിക്കുന്നു. ഇന്ത്യാ ഗവണ്‍മെന്റിന്റെ 1961ലെ നിയമത്തിലെ 12-ാം ചട്ടപ്രകാരം (ബിസിനസുകളുടെ കൈമാറ്റം) സി.ഡി.എസ്.സി.ഒ(ഇന്ത്യ)ഉം ബി.പി.ഒ.എം(ഇന്തോനേഷ്യ)യും തമ്മില്‍ ധാരണാപത്രം ഒപ്പുവയ്ക്കുന്നതിന് ബഹുമാനപ്പെട്ട പ്രധാനമന്ത്രിയുടെ അനുമതി ലഭിച്ചിട്ടുണ്ട്.
പ്രധാനമന്ത്രിയുടെ ഓഫീസിലെയും എസ്.പി.ജിയിലെയും ഉദ്യോഗസ്ഥരുമായി പ്രധാനമന്ത്രി കൂടിക്കാഴ്ച നടത്തി

പ്രധാനമന്ത്രി ശ്രീ. നരേന്ദ്ര മോദി ലോക് കല്യാണ്‍ മാര്‍ഗില്‍ പ്രധാനമന്ത്രിയുടെ ഓഫീസിലെയും എസ്.പി.ജിയിലെയും ഉദ്യോഗസ്ഥരുമായി കൂടിക്കാഴ്ച നടത്തുകയും പുതുവല്‍സരാശംസകള്‍ കൈമാറുകയും ചെയ്തു. ഉദ്യോഗസ്ഥര്‍ ചെയ്തുവരുന്ന നല്ല പ്രവര്‍ത്തനത്തെ അഭിനന്ദിച്ച പ്രധാനമന്ത്രി, ഭാവിയിലും കര്‍മോത്സുകത നിലനിര്‍ത്താന്‍ പ്രോത്സാഹനമേകി.
കേന്ദ്ര വ്യവസായ സംരക്ഷണ സേനയുടെ ഗ്രൂപ്പ് എ എക്‌സിക്യൂട്ടീവ് കേഡര്‍ പരിഷ്‌ക്കരണത്തിന് മന്ത്രിസഭയുടെ അംഗീകാരം

കേന്ദ്ര വ്യവസായ സംരക്ഷണ സേന(സി.ഐ.എസ്.എഫ്.)യുടെ ഗ്രൂപ്പ് എ എക്‌സിക്യൂട്ടീവ് കേഡര്‍ പരിഷ്‌ക്കരണത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. സി.ഐ.എസ്.എഫിന്റെ മുതിര്‍ന്ന ഡ്യൂട്ടി പോസ്റ്റുകളിലെ സൂപ്പര്‍വൈസറി തസ്തികകള്‍ വര്‍ധിപ്പിക്കുന്നതിന്റെ ഭാഗമായി അസിസ്റ്റന്റ് കമാന്‍ഡന്റ് മുതല്‍ അഡീഷണല്‍ ഡയറക്ടര്‍ ജനറല്‍ വരെയുള്ള വിവിധ റാങ്കുകളിലായി 25 പുതിയ തസ്തികകള്‍ സൃഷ്ടിക്കുന്നതിന് വ്യവസ്ഥ ചെയ്യുന്നതാണു പരിഷ്‌കാരം. പരിഷ്‌കാരം നിലവില്‍ വരുന്നതോടെ ഗ്രൂപ്പ് എ തസ്തികകള്‍ 1252 ല്‍ നിന്ന് 1277 ആയി ഉയരും. അഡീഷണല്‍ ഡയറക്ടര്‍ ജനറലിന്റെ രണ്ടു തസ്തികകളും ഇന്‍സ്‌പെക്ടര്‍ ജനറലിന്റെ ഏഴു തസ്തികകളും ഡെപ്യൂട്ടി ഇന്‍സ്‌പെക്ടര്‍ ജനറലിന്റെയും കമാന്‍ഡന്റിന്റെയും എട്ടു വീതം തസ്തികകളും സൃഷ്ടിക്കപ്പെടും. ഫലം: ഗ്രൂപ്പ് എ പോസ്റ്റുകള്‍ സൃഷ്ടിക്കപ്പടുന്നതിലൂടെ സി.ഐ.എസ്.എഫിന്റെ പ്രവര്‍ത്തനക്ഷമതയും ശേഷിയും വര്‍ധിക്കും. പശ്ചാത്തലം: 1968 ലെ സി.ഐ.എസ്.എഫ്. നിയമത്തിലൂടെയാണ് സി.ഐ.എസ്.എഫ്. രൂപീകൃതമായത്. 1983 ലെ ഭേദഗതിയിലൂടെയാണ് കേന്ദ്രത്തിന്റെ സായുധ സേനയായി സി.ഐ.എസ്.എഫ്. മാറിയത്. പൊതുമേഖലാ സംരംഭങ്ങളുടെ സുരക്ഷ ഉറപ്പാക്കലാണ് സേനയിലൂടെ ആദ്യകാലത്തു ലക്ഷ്യംവെച്ചിരുന്നത്. സ്വകാര്യമേഖലാ സംരംഭങ്ങള്‍ക്കുകൂടി സുരക്ഷ നല്‍കാനും കേന്ദ്രഗവണ്‍മെന്റ് ചുമതലപ്പെടുത്തുന്ന മറ്റ് ഉത്തരവാദിത്തങ്ങള്‍ ഏറ്റെടുക്കുന്നതിനും ഉള്ള വ്യവസ്ഥകളോടെ 1989ലും 1999ലും 2009ലും നിയമഭേദഗതി വരുത്തി. മൂന്നു ബറ്റാലിയനുകള്‍ മാത്രമായിരുന്നു സി.ഐ.എസ്.എഫിന് 1969ല്‍ ഉണ്ടായിരുന്നത്. മറ്റു സി.എ.പി.എഫുകളുടേതു പോലുള്ള ബറ്റാലിയന്‍ രീതിയല്ല സി.ഐ.എസ്.എഫിനുള്ളത്. നിലവില്‍ 59 വിമാനത്താവളങ്ങള്‍ക്ക് ഉള്‍പ്പെടെ 336 വ്യവസായ സ്ഥാപനങ്ങള്‍ക്കു സേന സുരക്ഷ നല്‍കിവരുന്നു. 1969ല്‍ അംഗസംഖ്യ 3,192 മാത്രമായിരുന്നെങ്കില്‍ 2017 ജൂണ്‍ 30 ആകുമ്പോഴേക്കും ആള്‍ബലം 1,49,088 ആയി ഉയര്‍ന്നു. സി.ഐ.എസ്.എഫിന്റെ കേന്ദ്രം ന്യൂഡല്‍ഹിയിലാണ്. എക്‌സ്-കാഡര്‍ തസ്തികയിലുള്ള ഡി.ജിയാണു സേനയെ നയിക്കുന്നത്.
ഭാരത് രത്‌ന അടല്‍ ബിഹാരി വാജ്‌പേയിയുടെ സ്മരണാര്‍ത്ഥമുള്ള നാണയം പ്രധാനമന്ത്രി  പുറത്തിറക്കി

മുന്‍ പ്രധാനമന്ത്രി ഭാരത് രത്‌ന അടല്‍ ബിഹാരി വാജ്‌പേയിയുടെ സ്മരണാര്‍ത്ഥമുള്ള നാണയം ഇന്ന് പ്രധാനമന്ത്രി ശ്രീ. നരേന്ദ്ര മോദി പുറത്തിറക്കി. വാജ്‌പേയി ഇന്ന് നമുക്കൊപ്പമില്ലെന്നത് വിശ്വസിക്കാന്‍ നമ്മുടെ മനസ്സുകള്‍ക്ക് സാധ്യമാവുന്നില്ലെന്ന് തദവസരത്തില്‍ സംസാരിക്കവെ, പ്രധാനമന്ത്രി പറഞ്ഞു. സമൂഹത്തിലെ എല്ലാ വിഭാഗങ്ങളും സ്‌നേഹിക്കുകയും ആദരിക്കുകയും ചെയ്ത അതികായനായിരുന്ന വാജ്‌പേയിയെന്ന് പ്രധാനമന്ത്രി ചൂണ്ടിക്കാട്ടി. ഏറെ ദശാബ്ദങ്ങള്‍ വാജ്‌പേയിയുടെ ശബ്ദം ജനങ്ങളുടെ ശബ്ദമായി നിലകൊണ്ടുവെന്ന് പ്രധാനമന്ത്രി പറഞ്ഞു. ഒരു പ്രഭാഷകനെന്ന നിലയില്‍ അദ്ദേഹം അതുല്യനാണ്. നമ്മുടെ രാഷ്ട്രം ജന്‍മം നല്‍കിയ ഏറ്റവും മികച്ച പ്രാസംഗികരിലൊരാളാണ് അദ്ദേഹം, പ്രധാനമന്ത്രി പറഞ്ഞു. വാജ്‌പേയിയുടെ പൊതുജീവിതത്തില്‍ അദ്ദേഹം ദീര്‍ഘകാലവും ചെലവഴിച്ചത് പ്രതിപക്ഷനിരയിലാണെങ്കിലും എപ്പോഴും ദേശീയ താല്പര്യത്തെക്കുറിച്ചാണ് അദ്ദേഹം സംസാരിച്ചതെന്നും ശ്രീ. നരേന്ദ്ര മോദി പറഞ്ഞു. ജനാധിപത്യം പരമോന്നതമാകണമെന്ന് വാജ്‌പേയി ആഗ്രഹിച്ചു. വാജ്‌പേയി തുടര്‍ന്നും എല്ലാവര്‍ക്കും പ്രചോദനമാകുമെന്ന് പ്രധാനമന്ത്രി വിശ്വാസം പ്രകടിപ്പിച്ചു.
ജി.എസ്.റ്റി. ശൃംഖലയില്‍ ഗവണ്‍മെന്റിന്റെ ഓഹരി വര്‍ദ്ധിപ്പിക്കാന്‍ മന്ത്രിസഭയുടെ അനുമതി

ചരക്ക് സേവന നികുതി ശൃംഖലയില്‍ (ഗുഡ്‌സ് ആന്റ് സര്‍വ്വീസസ് ടാക്‌സ് നെറ്റ് വര്‍ക്ക് – ജി.എസ്.റ്റി.എന്‍.) ഗവണ്‍മെന്റിന്റെ ഉടമസ്ഥത വര്‍ദ്ധിപ്പിക്കാനും നിലവിലുള്ള ഘടനയുടെ പരിവര്‍ത്തന പദ്ധതിക്കും പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. താഴെപ്പറയും പ്രകാരമാണ് പരിവര്‍ത്തന പദ്ധതിയുടെ ഘടന : · ജി.എസ്.റ്റി.എന്‍. ല്‍ ഗവണ്‍മെന്റ് ഇതര സ്ഥാപനങ്ങളുടെ കൈവശമുള്ള മൊത്തം 51 ശതമാനം ഓഹരി കേന്ദ്ര, സംസ്ഥാന ഗവണ്‍മെന്റുകള്‍ തുല്യമായി ഏറ്റെടുക്കുകയും, സ്വകാര്യ കമ്പനികളുടെ പക്കലുള്ള ഓഹരി ഏറ്റെടുക്കുന്നതിനുള്ള നടപടി ക്രമങ്ങള്‍ക്ക് തുടക്കമിടാന്‍ ജി.എസ്.റ്റി.എന്‍. ബോര്‍ഡിന് അനുമതി നല്‍കുകയും ചെയ്യും. · 100% ഗവണ്‍മെന്റ് ഉടമസ്ഥതയില്‍ പുനസംഘടിപ്പിക്കപ്പെടുന്ന ജി.എസ്.റ്റി.എന്‍. -ല്‍ കേന്ദ്രത്തിനും, സംസ്ഥാനങ്ങള്‍ക്കും 50% വീതം ഓഹരി എന്ന തരത്തിലായിരിക്കും ഘടന. · ജി.എസ്.റ്റി.എന്‍. ബോര്‍ഡിന്റെ ഘടനയിലും മാറ്റം വരുത്തും. കേന്ദ്രത്തില്‍ നിന്നും, സംസ്ഥാനങ്ങളില്‍ നിന്നുമായി മൂന്ന് ഡയറക്ടര്‍മാരെ ബോര്‍ഡില്‍ ഉള്‍പ്പെടുത്തും. കൂടാതെ ഡയറക്ടര്‍ ബോര്‍ഡ് നാമനിര്‍ദ്ദേശം ചെയ്യുന്ന മറ്റ് മൂന്ന് സ്വതന്ത്ര ഡയറക്ടര്‍മാരും, ഒരു ചെയര്‍മാനും, സി.ഇ.ഒ. യും ഉണ്ടാകും. ഡയറക്ടര്‍മാരുടെ മൊത്തം എണ്ണം 11 ആകും.
പ്രധാനമന്ത്രി സെപ്റ്റംബര്‍ 30ന് ഗുജറാത്ത് സന്ദര്‍ശിക്കും

പ്രധാനമന്ത്രി ശ്രീ. നരേന്ദ്ര മോദി സെപ്റ്റംബര്‍ 30ന് ഗുജറാത്ത് സന്ദര്‍ശിക്കും. ആനന്ദില്‍ അമുലിന്റെ അതിനൂതന ചോക്കലേറ്റ് പ്ലാന്റ് ഉള്‍പ്പെടെയുള്ള ആധുനിക ഭക്ഷ്യസംസ്‌കരണ കേന്ദ്രങ്ങളുടെ ഉദ്ഘാടനം അദ്ദേഹം നിര്‍വഹിക്കും. ആനന്ദ് കാര്‍ഷിക സര്‍വകലാശാലയുടെ ഭക്ഷ്യസംസ്‌കരണത്തിനായുള്ള ഇന്‍ക്യുബേഷന്‍ സെന്റര്‍ കം സെന്റര്‍ ഓഫ് എക്‌സലന്‍സും മുജ്കുവ ഗ്രാമത്തില്‍ സൗരോര്‍ജ സഹകരണ സംഘവും പ്രധാനമന്ത്രി ഉദ്ഘാടനം ചെയ്യും. ആനന്ദിലും ഖത്‌റജിലും അമുല്‍ നിര്‍മാണ കേന്ദ്രങ്ങളുടെ വികസനപദ്ധതികള്‍ക്ക് അദ്ദേഹം തറക്കല്ലിടും. അവിടെ പൊതുയോഗത്തില്‍ പ്രസംഗിക്കുകയും ചെയ്യും. തുടര്‍ന്നു പ്രധാനമന്ത്രി അഞ്ചാറിലേക്കു തിരിക്കും. അവിടെ മുന്ദ്ര എല്‍.എന്‍.ജി. ടെര്‍മിനലും അഞ്ചാര്‍-മുന്ദ്ര പൈപ്പ്‌ലൈന്‍ പദ്ധതിയും പാലന്‍പൂര്‍-പാലി-ബാര്‍മര്‍ പൈപ്പ്‌ലൈന്‍ പദ്ധതിയും ഉദ്ഘാടനം ചെയ്യും. തുടര്‍ന്നു പൊതുയോഗത്തെ അഭിസംബോധന ചെയ്യും. അവിടെനിന്നു രാജ്‌കോട്ടിലെത്തുന്ന പ്രധാനമന്ത്രി മഹാത്മാ ഗാന്ധി മ്യൂസിയത്തിന്റെ ഉദ്ഘാടനം നിര്‍വഹിക്കും. മഹാത്മാഗാന്ധിയുടെ ബാല്യത്തെ രൂപപ്പെടുത്തുന്നതില്‍ നിര്‍ണായക പങ്കു വഹിച്ചിട്ടുള്ള രാജ്‌കോട്ട് ആല്‍ഫ്രഡ് ഹൈസ്‌കൂളിലാണ് മ്യൂസിയം ഒരുക്കിയിരിക്കുന്നത്. ഗാന്ധിയന്‍ സംസ്‌കാരത്തെയും മൂല്യങ്ങളെയും തത്വശാസ്ത്രത്തെയുംകുറിച്ചു ബോധവല്‍ക്കരണം സൃഷ്ടിക്കാന്‍ ഉതകുന്നതാണു കേന്ദ്രം. 624 വീടുകള്‍ ഉള്‍പ്പെടുന്ന ഭവനപദ്ധതിയുടെ ഉദ്ഘാടന ശിലാഫലകത്തിന്റെ അനാച്ഛാദനം അദ്ദേഹം നിര്‍വഹിക്കും. 240 ഗുണഭോക്തൃകുടുംബങ്ങളുടെ ഇ-ഗൃഹപ്രവേശത്തിന് അദ്ദേഹം സാക്ഷിയാവുകയും ചെയ്യും. ന്യൂഡെല്‍ഹിക്കു തിരിക്കുംമുന്‍പ് പ്രധാനമന്ത്രി മഹാത്മാഗാന്ധി മ്യൂസിയം സന്ദര്‍ശിക്കും.
ലോക ശൗചാലയ ദിനം പ്രമാണിച്ച് പ്രധാനമന്ത്രിയുടെ സന്ദേശം

ലോക ശൗചാലയ ദിനം പ്രമാണിച്ചുള്ള പ്രധാനമന്ത്രി ശ്രീ. നരേന്ദ്ര മോദിയുടെ സന്ദേശത്തിന്റെ പൂര്‍ണ്ണ രൂപം ചുവടെ : ‘ഇന്ന്, ലോക ശൗചാലയ ദിനത്തില്‍, രാജ്യത്തെമ്പാടും പൊതു ശുചിത്വ നിലവാരം വര്‍ദ്ധിപ്പിക്കുന്നതിലുള്ള നമ്മുടെ പ്രതിബദ്ധത നാം ആവര്‍ത്തിക്കുന്നു. കഴിഞ്ഞ നാല് വര്‍ഷത്തിനിടെ അസാധാരണമായ വേഗതയില്‍ രാജ്യത്തെ ശുചിത്വ വ്യാപനം വര്‍ദ്ധിച്ചതില്‍ ഞങ്ങള്‍ ഇന്ത്യാക്കാര്‍ക്ക് അഭിമാനമുണ്ട്. ശുചിത്വമുള്ള ഒരു ഇന്ത്യയ്ക്കും, മെച്ചപ്പെട്ട ശൗചാലയ സൗകര്യങ്ങള്‍ ഉറപ്പ് വരുത്തുന്നതിനും വേണ്ടിയുള്ള പ്രസ്ഥാനം ഒരു ജനകീയ മുന്നേറ്റമാണ്. ഈ പ്രസ്ഥാനത്തിന് നേതൃത്വം നല്‍കിയത് 130 കോടി ഇന്ത്യാക്കാരാണ്, വിശേഷിച്ചും വനിതകളും, യുവജനങ്ങളും. ഒരു ശുചിത്വ ഭാരതം എന്ന സ്വപ്നം നിറവേറ്റാനായി യത്‌നിക്കുന്ന എല്ലാവരെയും ഞാന്‍ അഭിനന്ദിക്കുന്നു.’
ഇറാനിലും ഇറാഖിലും ഭൂകമ്പത്തിലുണ്ടായ മരണങ്ങളില്‍ പ്രധാനമന്ത്രി അനുശോചിച്ചു

ഇറാനിന്റെയും ഇറാഖിന്റെയും വിവിധ ഭാഗങ്ങളില്‍ ഭൂകമ്പത്തിലുണ്ടായ മരണങ്ങളില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘എന്റെ ചിന്തകള്‍ ഇറാനിന്റെയും ഇറാഖിന്റെയും വിവിധ ഭാഗങ്ങളില്‍ ഉണ്ടായ ദാരുണമായ ഭൂകമ്പത്തില്‍ ഉറ്റവരെ നഷ്ടപ്പെട്ടവരോടൊപ്പമാണ്. പരിക്കേറ്റവര്‍ എത്രയും പെട്ടെന്ന് സുഖം പ്രാപിക്കട്ടെയെന്ന് ഞാന്‍ പ്രാര്‍ത്ഥിക്കുന്നു.’ പ്രധാനമന്ത്രി പറഞ്ഞു.
മ്യാന്‍മര്‍ സ്റ്റേറ്റ് കൗണ്‍സിലര്‍ ആങ് സാന്‍ സ്യൂചിക്ക് പ്രധാനമന്ത്രിയുടെ ഉപഹാരം

മ്യാന്‍മര്‍ സ്റ്റേറ്റ് കൗണ്‍സെലര്‍ ആങ് സാന്‍ സ്യൂചിക്ക് 1986 ല്‍ ഷിംലയിലെ ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് അഡ്വാന്‍സ്ഡ് സ്റ്റഡിയില്‍ ഫെല്ലോഷിപ്പിനായി അവര്‍ സമര്‍പ്പിച്ച ഗവേഷണ പ്രമേയത്തിന്റെ ഒരു പ്രത്യേക പകര്‍പ്പ് പ്രധാനമന്ത്രി ശ്രീ. നരേന്ദ്ര മോദി സമ്മാനിച്ചു. ‘കോളനി വല്‍ക്കരണത്തിന് കീഴില്‍ ബര്‍മ്മയുടെയും ഇന്ത്യയുടെയും ബൗദ്ധിക പാരമ്പര്യങ്ങളുടെ വളര്‍ച്ചയും വികാസവും: ഒരു താരതമ്യ പഠനം’ എന്നതായിരുന്നു ഗവേഷണ പ്രമേയത്തിന്റെ തലക്കെട്ട്.
സ്വകാര്യമേഖലയെക്കൂടി പങ്കാളിയാക്കി മൂന്നാമത് ഏജന്‍സിയുടെ നേതൃത്വത്തില്‍ ഹോട്ടല്‍ നിര്‍മിച്ചു നടത്തുന്നതിനു പണം കണ്ടെത്താന്‍ പ്രഗതി മൈതാനത്തിലെ 3.7 ഏക്കര്‍ ഭൂമി ഉപയോഗപ്പെടുത്തുന്നതിനും എല്‍ ആന്‍ഡ് ഡി.ഒ.യും റയില്‍വേ മന്ത്രാലയവും ചുമത്തിയ പിഴ ഒഴിവാക്കുന്നതിനും മന്ത്രിസഭയുടെ അനുമതി

സ്വകാര്യമേഖലയെക്കൂടി ഉള്‍പ്പെടുത്തി മൂന്നാമത് ഏജന്‍സി വഴി സുതാര്യവും മല്‍സരാധിഷ്ഠിതവുമായ ലേലനടപടികളിലൂടെ ഹോട്ടല്‍ നിര്‍മിച്ചു നടത്താന്‍ പണം കണ്ടെത്തുന്നതിനായി പ്രഗതി മൈതാനത്തുള്ള 3.7 ഏക്കര്‍ ഭൂമി ഇന്ത്യ ട്രേഡ് പ്രമോഷന്‍ ഓര്‍ഗനൈസേഷന്‍ (ഐ.ടി.ജെ.പി.ഒ.) 99 വര്‍ഷത്തേക്കു ദീര്‍ഘകാല പാട്ടത്തിനു നല്‍കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. പ്രഗതി മൈതാനത്തിന്റെ പുനര്‍വികസന പദ്ധതിയുടെ ഒന്നാം ഘട്ടമായ സമഗ്ര പ്രദര്‍ശന-കണ്‍വെന്‍ഷന്‍ സെന്റര്‍ (ഐ.ഇ.സി.സി.) നിര്‍മാണത്തിന്റെ ഭാഗമായാണ് ഇത്. 2254 കോടി രൂപ ചെലവു പ്രതീക്ഷിക്കുന്ന പദ്ധതി 2017 ജനുവരിയില്‍ സി.സി.ഇ.എ. അംഗീകരിച്ചിരുന്നു. ഏഴായിരം പേര്‍ക്ക് ഇരിക്കാവുന്നതും പ്രദര്‍ശനം സംഘടിപ്പിക്കാവുന്നതുമായ ഒരു ലക്ഷം ചതുരശ്ര അടി വിസ്തീര്‍ണമുള്ളതും 4,800 വാഹനങ്ങള്‍ നിര്‍ത്തിയിടാന്‍ സൗകര്യമുള്ളതുമായ ആഗോള നിലവാരമുള്ള പ്രദര്‍ശന-കണ്‍വെന്‍ഷന്‍ സെന്റര്‍ സ്ഥാപിക്കുകയാണ് ഐ.ഇ.സി.സി. പദ്ധതിയുടെ ലക്ഷ്യം. പ്രഗതി മൈതാന പ്രദേശത്തെ ഗതാഗതത്തിരക്കു കുറയ്ക്കാനും വഴികള്‍ തേടും. കേന്ദ്ര-സംസ്ഥാന ഗവണ്‍മെന്റുകള്‍ക്ക് ഉച്ചകോടികളും പ്രദര്‍ശനങ്ങളും വാണിജ്യം പ്രോല്‍സാഹിപ്പിക്കുന്നതിനുള്ള പരിപാടികളുമൊക്കെ സംഘടിപ്പിക്കാന്‍ അനിവാര്യമായ ഐ.ഇ.സി.സി. പദ്ധതിക്കു ധനസമാഹരണത്തിനായുള്ള ഒരു വഴിയാണ് ഭൂമി പാട്ടത്തിനു നല്‍കല്‍. ഐ.ഇ.സി.സി. പദ്ധതിയുടെയും ഗതാഗതത്തിരക്കു കുറയ്ക്കാനുള്ള പദ്ധതിയുടെയും പ്രവര്‍ത്തനങ്ങള്‍ അതിവേഗം നടന്നുവരികയാണ്. 2019 സെപ്റ്റംബറില്‍ പദ്ധതി പൂര്‍ത്തിയാക്കുമെന്ന് ഐ.ടി.പി.ഒ. പ്രഖ്യാപിച്ചിട്ടുണ്ട്. ഇന്ത്യയിലെ വ്യാപാര, വ്യവസായ മേഖലകള്‍ക്കും രാജ്യത്തിന്റെ വിദേശ വ്യാപാരത്തിനും ഐ.ഇ.സി.സി. പദ്ധതി നേട്ടമാകും.
ഭോപ്പാലിലെ ഭോപ്പാല്‍ മെമ്മോറിയല്‍ ആശുപത്രി ആന്റ് റിസര്‍ച്ച് സെന്ററിലെ ജനറല്‍ ഡ്യൂട്ടി മെഡിക്കല്‍ ഓഫീസര്‍മാരുടെയും സ്‌പെഷ്യലിസ്റ്റ് ഗ്രേഡ് ഡോക്ടര്‍മാരുടെയും മെഡിക്കല്‍ അദ്ധ്യാപന ഫാക്കല്‍റ്റികളുടെയും പെന്‍ഷന്‍പ്രായം വര്‍ദ്ധിപ്പിക്കാന്‍ തീരുമാനം

ഭോപ്പാലിലെ ഭോപ്പാല്‍ മെമ്മോറിയല്‍ ആശുപത്രി ആന്റ് റിസര്‍ച്ച് സെന്ററിലെ ജനറല്‍ ഡ്യൂട്ടി മെഡിക്കല്‍ ഓഫീസര്‍മാരുടെയും സ്‌പെഷ്യലിസ്റ്റ് ഗ്രേഡ് ഡോക്ടര്‍മാരുടെയും മെഡിക്കല്‍ അദ്ധ്യാപന ഫാക്കല്‍റ്റികളുടെയും പെന്‍ഷന്‍പ്രായം കേന്ദ്ര ആരോഗ്യ സര്‍വീസിലേയും കേന്ദ്ര ഗവണ്‍മെന്റ് ആശുപത്രികളിലേയും/ഇന്‍സ്റ്റിറ്റ്യൂട്ടുകളിലേയും ഡോക്ടര്‍മാരുടേതിന് തുല്യമായി 65 വയസാക്കി വര്‍ദ്ധിപ്പിക്കാനുള്ളള ആരോഗ്യ ഗവേഷണവകുപ്പിന്റേയും ആരോഗ്യ കുടുംബക്ഷേമന്ത്രാലയത്തിന്റെയൂം നിര്‍ദ്ദേശം പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകരിച്ചു. കേന്ദ്ര ആരോഗ്യ സര്‍വീസിലെ പൊതുജനാരോഗ്യ കേഡറില്‍പ്പെട്ട ജനറല്‍ ഡ്യൂട്ടി മെഡിക്കല്‍ ഓഫീസര്‍മാരുടെയും അദ്ധ്യാപകരും അനദ്ധ്യാപകരും ഉള്‍പ്പെടുന്ന സ്‌പെഷ്യലിസ്റ്റുകളുടെയും വിരമിക്കല്‍ പ്രായം 65 വയസാക്കി ഉയര്‍ത്തിക്കൊണ്ട് 2018 ജനുവരിയില്‍ വിജ്ഞാപനം പുറപ്പെടുവിച്ചിരുന്നു. ബി.എം.എച്ച്.ആര്‍.സിയില്‍ സ്‌പെഷ്യലിസ്റ്റ് ഡോക്ടര്‍മാരിലും ഫാക്കല്‍റ്റികളിലുമുള്ള കുറവ് പരിഹരിക്കുന്നതിന് ഗവണ്‍മെന്റിന്റെ ഈ തീരുമാനം ഉപകരിക്കും. അതോടൊപ്പം ഭോപ്പാല്‍ വാതക ദുരന്തത്തിലെ ഇരകള്‍ക്കും അവരുടെ കുടുംബാംഗങ്ങള്‍ക്കും മെച്ചപ്പെട്ട രോഗിപരിചരണ സൗകര്യങ്ങള്‍ ലഭ്യമാക്കുന്നതിനും ഇത് ഉപകരിക്കും.
ഇലക്ടറല്‍ മാനേജ്‌മെന്റ്:  ഇന്ത്യാ സൂരിനാം  ധാരണാ പത്രം

ഇലക്ടറല്‍ മാനേജ്‌മെന്റ് തലത്തിലും ഭരണതലത്തിലും സഹകരണത്തിന് ഇന്ത്യയും സൂരിനാമുമായുള്ള ധാരണാ പത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. തെരഞ്ഞെടുപ്പ് പ്രക്രിയയുടെ സാങ്കേതികവും, സംഘടനാപരവുമായ വികസനത്തിലുള്ള അനുഭവസമ്പത്തും, അറിവ് കൈമാറ്റം, വിവര കൈമാറ്റം, ഘടനപരമായ ശാക്തീകരണം, ശേഷീവികസനം, വ്യക്തിത്വ പരിശീലനം, നിരന്തര കൂടിയാലോചനകള്‍ എന്നിവയക്കുള്ള സഹകരണവും ധാരണാപത്രത്തില്‍ ഉള്‍പ്പെടുന്നു. ഇലക്ടറല്‍ മാനേജ്‌മെന്റ് തലത്തിലും ഭരണതലത്തിലും ഉഭയകക്ഷി സഹകരണം, സാങ്കേതിക സഹായ നിര്‍മ്മാണം, സൂരിനാമിനുവേണ്ടിയുള്ള ശേഷീപിന്തുണ എന്നിവയാണ് ധാരണാപത്രം പ്രോത്സാഹിപ്പിക്കുക.
ദ്വാരകയിലെ ഇന്ത്യ ഇന്റര്‍നാഷണല്‍ കണ്‍വെന്‍ഷന്‍ ആന്റ് എക്‌സ്‌പോ സെന്ററിന് പ്രധാനമന്ത്രി നാളെ തറക്കല്ലിടും

ന്യൂ ഡല്‍ഹിയിലെ ദ്വാരകയില്‍ നിര്‍മ്മിക്കുന്ന ഇന്ത്യ ഇന്റര്‍നാഷണല്‍ കണ്‍വെന്‍ഷന്‍ ആന്റ് എക്‌സ്‌പോ സെന്ററിന് (ഐ.ഐ.സി.സി) പ്രധാനമന്ത്രി ശ്രീ. നരേന്ദ്ര മോദി നാളെ (2018 സെപ്റ്റംബര്‍ 20) തറക്കല്ലിടും. ചടങ്ങിനെ പ്രധാനമന്ത്രി അഭിസംബോധനയും ചെയ്യും. ദ്വാരക സെക്ടര്‍ 25 ല്‍ സ്ഥാപിക്കുന്ന ഈ സെന്റര്‍ അത്യാധുനിക ലോകോത്തര സംവിധാനങ്ങളോട് കൂടിയതാണ്. 25,700 കോടി രൂപ മതിപ്പ് ചെലവ് പ്രതീക്ഷിക്കുന്ന ഈ കേന്ദ്രത്തില്‍ വിവിധോദേശ്യ വേദികള്‍, തുറസായ പ്രദര്‍ശന സ്ഥലങ്ങള്‍, സ്റ്റാര്‍ ഹോട്ടലുകള്‍ പോലുള്ള വാണിജ്യ ആവശ്യങ്ങള്‍ക്ക് ഉപയോഗിക്കാവുന്ന സ്ഥലം, റീട്ടയില്‍ സേവനങ്ങള്‍ക്കും വന്‍കിട ഓഫീസ് ആവശ്യങ്ങള്‍ക്കും ഉപയോഗിക്കാവുന്ന സൗകര്യങ്ങള്‍ മുതലായവ ഉണ്ടായിരിക്കും. കേന്ദ്ര വാണിജ്യ, വ്യവസായ മന്ത്രാലയത്തിന് കീഴിലുള്ള വ്യവസായ നയപ്രോത്സാഹന വകുപ്പിന്റെ നൂറ് ശതമാനം ഉടമസ്ഥതയിലുള്ള ഉടമസ്ഥതയിലുള്ള ഇന്ത്യാ ഇന്റര്‍നേഷണല്‍ കണ്‍വെന്‍ഷന്‍ ആന്റ് എക്‌സിബിഷന്‍ സെന്റര്‍ ലിമിറ്റഡ് ആണ് പദ്ധതി നടപ്പാക്കുന്നത്.